Lilla és Táncos

részlet

A fordítás alapjául szolgáló kiadás:
Julie Sykes: Unicorn Academy – Layla and Dancer
Nosy Crow Limited, London, 2018

Fordította Horváth M. Zsanett

Copyright © Julie Sykes, 2018
Hungarian translation © 2021 Horváth M. Zsanett
Magyar kiadás © 2022 Kolibri Kiadó, Budapest
A Kolibri Kiadó a Libri Könyvkiadó Kft. imprintje.
Illusztráció © Lucy Truman, 2018

ISBN 978 963 437 985 0

Felelős kiadó Pap Zoltán
Szerkesztette Szabó Lea
A szöveget gondozta Darida Benedek
Műszaki szerkesztő Széplaki Gyöngyi
A borítót az eredeti felhasználásával készítette Oláh Gábor

Emily Frenchnek,
aki rajong a varázslatért

Az Unikornis Akadémia márványtornyai vakítóan ragyogtak a napsütésben, amikor Lilla futva elindult az istálló felé. Már alig várta, hogy megmutassa gyönyörű egyszarvújának, Táncosnak az új, csillámló patalakkot, amit a szülei küldtek ajándékba. Úgy tervezte, hogy lecsutakolja Táncos bársonyos szőrét, majd kilakkozza a patáit.

Mióta az eszét tudta, rajongott az egyszarvúkért. Régi álma vált valóra, amikor a tizedik születésnapja után szülei elvitték az Unikornis-szigetre, hogy az Akadémián tanulhasson. Az első napon minden tanuló mellé kijelöltek egy egyszarvút. Az elkövetkező év során együtt okosodtak, megtanultak bízni egymásban, hogy kialakulhasson köztük a kötelék, és egy nap a sziget őrzőivé váljanak.

Lillával madarat lehetett volna fogatni, amikor Kankalin kisasszony, a bölcs igazgatónő Táncossal állította párba. Ennek a rendkívül bájos egyszarvúnak hófehér szőrét rózsaszín, citromsárga és indigókék mintázatok tarkították, akárcsak a sörényét és a farkát. Lilla viszont leginkább kedves, figyelmes természetéért szerette. Tökéletes társ volt!

Olyan szerencsés vagyok! – ujjongott magában, amikor az istállóhoz ért. Fantasztikus élmény az Unikornis Akadémián tanulni. Nemcsak azért, mert saját egyszarvút kapott – a leckéket is imádta, s noha eleinte meg volt szeppenve, hamar összebarátkozott az öt másik lánnyal a Zafír szobából.

Amikor belépett az istállóba, elgördültek mellette a fényes, automata szénáskocsik.

– Jó reggelt! – kiáltotta Lilla, ám nem érkezett válasz. A Zafír szoba egyszarvúinak hűlt helye volt. Mivel aznap gyönyörű reggelre virradt, a lány úgy sejtette, hogy az unikornisok elmentek játszani. Kisietett az istállóból, és hamarosan meg is találta őket egy szivárványszínű folyó mellett, mely átszelte a mezőt. Minden forrást és folyót ugyanaz a víz táplált: a Csillám-tó, az iskola hatalmas varázstava. Létfontosságú volt ez a víz, hiszen ez éltette az embereket és a földet, ez adott erőt az egyszarvúak varázslatához.

Lilla megtorpant. A Zafír szoba lakóinak egyszarvúi – Táncos, Láng, Szivárvány, Csillag, Felhő és Hópehely – a széles folyó partján álltak.

– Meg tudod csinálni, Táncos! – biztatta Szivárvány a pajtását, és megrázta tarka sörényét.

– Te vagy a legjobb ugró! – tette hozzá Csillag.

– Ugorj, Táncos! Ugorj! – kántálta Láng, és dobbantott mellső patáival, mire szikrák pattantak a levegőbe.

Minden egyszarvúnak más-más varázsereje volt, amit egymás után fedeztek fel az akadémián. Táncos még nem találta meg az övét. Lilla titkon reménykedett, hogy unikornisának gyógyító varázslata lesz. Csodálatos lenne visszaadni az emberek egészségét! Az biztos, hogy Lilla nem akart olyan ijesztő képességet, mint a tűzvarázslat!

Táncos Lilla szeme láttára felágaskodott. Egy pillanatra megtartotta az egyensúlyát, majd nekifutott az akadálynak. A folyó felé vágtatott, felugrott a levegőbe, és egy sas kecsességével átsuhant a víz fölött. Biztonságban földet ért a túlparton, a többi egyszarvú nagy örömére.

– Olyan ügyesen ugrasz! – áradozott Felhő.

Táncos szeme büszkén csillogott a dicséret hallatán, ám Lilla elcsüggedt. Az unikornis valóban csodálatosan ugrott. A lány pontosan tudta, mennyire élvezi az ugratást az egyszarvú, ő azonban ki nem állhatta a sebes vágtát és ugrálást, ha csak tehette, kerülte mindkettőt.

– Mi sose tudnánk ilyen messzire ugorni – bólogatott Csillag.

Szivárványnak felcsillant a szeme.

– Kénytelenek leszünk varázslathoz folyamodni!

Tartalom

Első fejezet

Második fejezet

Harmadik fejezet

Negyedik fejezet

Ötödik fejezet

Hatodik fejezet

Hetedik fejezet

Nyolcadik fejezet

Kilencedik fejezet

Tizedik fejezet

Elektronikus változat:
Ambrose Montanus

Forgalmazza:

eKönyv Magyarország Kft.
www.ekonyv.hu

Felhasznált betűtípusok
Amarante – SIL Open Font License
Kaushan Script – SIL Open Font License
Noto Serif – Apache License 2.0